b"\n_START_ARTICLE_\nL'Alc\xc3\xbadia de Veo\n_START_SECTION_\nGeografia\n_START_PARAGRAPH_\nSituat en el vessant septentrional de la Serra d'Espad\xc3\xa0 a la vora del riu de Veo i en ple cor del parc natural de la Serra d'Espad\xc3\xa0 entre boscos, aix\xc3\xad com abundants brolladors._NEWLINE_El seu terme municipal \xc3\xa9s totalment muntany\xc3\xb3s i gran part del mateix es troba poblat de grans extensions de bosc on les esp\xc3\xa8cies predominants s\xc3\xb3n les sureres, pins i alzines. Aix\xc3\xad, 2229 hect\xc3\xa0rees del terme municipal estan ocupades per extensions boscoses i nom\xc3\xa9s 144 per superf\xc3\xadcies de cultius. El nucli urb\xc3\xa0 de l'Alc\xc3\xbadia de Veo, aix\xc3\xad com el de Veo s'estenen a la solana d'una muntanya, junt amb la carretera Onda-A\xc3\xadn i en la vora del riu de Veo._NEWLINE_Quant al clima \xc3\xbanicament sol haver-hi dies freds en la temporada hivernal, que de totes les maneres, no solen ser nombrosos. Les pluges es produ\xc3\xafxen amb una gran irregularitat, establint-se forts contrastos entre els anys d'abund\xc3\xa0ncia i altres de pronunciada sequera._NEWLINE_S'accedix a este poble des de Castell\xc3\xb3 prenent la CV-20 i despr\xc3\xa9s la CV-10 i posteriorment la CV-223.\n_START_SECTION_\nHist\xc3\xb2ria\n_START_PARAGRAPH_\nHi ha poques not\xc3\xadcies referents als or\xc3\xadgens de la poblaci\xc3\xb3. Les restes m\xc3\xa9s antigues que es coneixen de la mateixa pareixen remuntar-se a l'exist\xc3\xa8ncia d'una xicoteta alqueria andalusina. Degu\xc3\xa9 ser conquerida per les tropes del rei Jaume I en data semblant a la de les poblacions ve\xc3\xafnes, \xc3\xa9s a dir, cap al 1238._NEWLINE_Lloc de moriscos, en 1609, l'any en qu\xc3\xa8 es va produir la seua expulsi\xc3\xb3, tenia 210 cases, 175 al nucli principal i 35 a Benitand\xc3\xbas, segons dades del Cens de Caracena, \xc3\xa9s a dir, un volum molt considerable d'habitants. Sembla, per\xc3\xb2, m\xc3\xa9s raonable l'estimaci\xc3\xb3 de Jofr\xc3\xa9 de Blanes, encarregat de certes tasques d'expulsi\xc3\xb3 dels moriscos, qui, en una missiva sense data adre\xc3\xa7ada al marqu\xc3\xa9s de Caracena, anot\xc3\xa0 que hi havien 46 cases i 190 habitants entre Benitand\xc3\xbas i l'Alc\xc3\xbadia de Veo. Despr\xc3\xa9s de l'expulsi\xc3\xb3 dels moriscos, va quedar pr\xc3\xa0cticament despoblat. Cap a l'any 1900 va assolir un m\xc3\xa0xim de poblaci\xc3\xb3. No obstant aix\xc3\xb2, entre eixa data i 1965 va perdre el 47% de la seua poblaci\xc3\xb3. A principi dels setanta tenia 458 habitants. En el cens de 2005 es registren 205 persones.\n_START_SECTION_\nEconomia\n_START_PARAGRAPH_\nEls sectors econ\xc3\xb2mics tradicionalment es basava en l'agricultura de sec\xc3\xa0 predominant l'olivera, ametler, garrofera i cirerer. Els percentatges de distribuci\xc3\xb3 de la poblaci\xc3\xb3 per sectors econ\xc3\xb2mics reflectixen una clara influ\xc3\xa8ncia del sector industrial de la Plana en el municipi, ja que un 36,4% de la poblaci\xc3\xb3 s'hi dedica."